b"\n_START_ARTICLE_\nFajol\n_START_SECTION_\nGastronomia\n_START_PARAGRAPH_\nTradicionalment es feien servir de menjar per animals i tamb\xc3\xa9 en algunes regions per a fer pa. A partir dels anys mil nou-cents vuitanta del segle XX el conreu per al consum hum\xc3\xa0 ha ressorgit per l'augment de la nutrici\xc3\xb3 equilibrada i natural. Cont\xc3\xa9 les prote\xc3\xafnes de m\xc3\xa9s valor biol\xc3\xb2gic del regne vegetal, cosa que el fa popular entre alguns vegetarians i, com que no t\xc3\xa9 gens de gluten, tamb\xc3\xa9 es fa servir en aliments per a cel\xc3\xadacs. Tradicionalment, a m\xc3\xa9s de'alimentaci\xc3\xb3 per als animals, s'ha usat per a fer pa i en preparacions humils destinades a humans, com ara les farinetes (a la Garrotxa, a la Vall d'Aran, etc.) o els tortons (a Occit\xc3\xa0nia). Actualment, de m\xc3\xa9s a m\xc3\xa9s d'aquestes receptes antigues, es destina a farines per a fer galetes, crespells i pans especials. A Fran\xc3\xa7a la farina de fajol tamb\xc3\xa9 es fa servir per a fer galettes, similars a les crepes (cr\xc3\xaape) per\xc3\xb2 per a acompanyaments salats. \xc3\x89s el plat t\xc3\xadpic de la Bretanya. En altres pa\xc3\xafsos, com ara Ucra\xc3\xafna, Bielor\xc3\xbassia, Pol\xc3\xb2nia, R\xc3\xbassia i els pa\xc3\xafsos b\xc3\xa0ltics, aquest gra sempre ha tingut una gran popularitat i \xc3\xa9s apreciat per al consum hum\xc3\xa0, b\xc3\xa9 sigui cuinat com a gra sencer (torrat i despr\xc3\xa9s bullit) b\xc3\xa9 sigui per a fer pa. Al Jap\xc3\xb3 el fajol \xc3\xa9s molt popular i s'ha utilitzat tradicionalment per a fer-ne fideus (soba), i fins i tot recentment se'n fa cervesa (Morimoto Soba Ale).\n_START_SECTION_\nConreu\n_START_PARAGRAPH_\nEl conreu n'\xc3\xa9s f\xc3\xa0cil, se sembra en crestalls un cop ha passat el perill de gla\xc3\xa7ades, d'abril a maig. No tolera l'entollament de l'aigua al terreny. T\xc3\xa9 un cicle de cap a 70 o 80 dies, moment en qu\xc3\xa8 es pot collir amb una recol\xc2\xb7lectora de cereals. Els rendiments m\xc3\xa0xims arriben a 2.500 kg/Ha. Els principals productors mundials s\xc3\xb3n Xina, R\xc3\xbassia i Ucra\xc3\xafna. A Catalunya solament es conrea a la Garrotxa, on el clima d'estiu pluj\xc3\xb3s permet que creixi b\xc3\xa9. En aquesta comarca \xc3\xa9s un cultiu t\xc3\xadpic i tradicional, i s'hi conreen les varietats anomenades pota de gall i arracada."